Bratislava 7. októbra 2015 (TASR/HSP/Foto:TASR-Martin Baumann)
KDH chcelo novelou viac chrániť deti, mládež aj osoby, ktoré trpia alkoholickou závislosťou
Reklama na alkohol môže byť naďalej umiestňovaná v blízkosti škôl či liečební. Parlament dnes totiž odmietol novelu zákona o reklame, v ktorej KDH navrhovalo zákaz bilbordov propagujúcich alkohol v okruhu 500 metrov v okolí škôl, školských zariadení, ubytovní mládeže, zariadení sociálnych služieb a zdravotníckych zariadení.
Hnutie chcelo novelou viac chrániť deti, mládež aj osoby, ktoré trpia alkoholickou závislosťou. Zdôrazňujú, že treba dbať na zdravý vývoj detí a mládeže a tiež pomôcť ľuďom trpiacim závislosťou. "Je preto pochopiteľné, že reklama alkoholických nápojov pred takýmito inštitúciami alebo zariadeniami je v hrubom rozpore s povinnosťou zákonodarcu, ale najmä so záujmom celej spoločnosti na zdravom vývoji detí a mládeže," zdôrazňuje KDH.
Hnutie neuspelo ani s návrhom Jozefa Mikloška. Chcel, aby sa nepočujúce deti povinne učili v špeciálnych školách bilingválnou formou. "Na vyšších stupňoch vzdelávania sa stanovuje možnosť využívať tlmočníka posunkovej reči," navrhoval ďalej v novele zákona o posunkovej reči, ktorú dnes poslanci odmietli. Právnou normou chcel tiež dosiahnuť, aby sa nepoužíval termín "sluchovo postihnutí" a tiež, aby posunková reč bola považovaná za rovnocenný jazyk, ktorý používa majoritná skupina počujúcich.
Podľa Mikloška treba špecifikovať konkrétne druhy sluchového postihnutia, ktoré pojem obsahuje. "Znamená to, že sa budú používať pojmy nedoslýchavý, nepočujúci, ohluchlý a so zvyškom sluchu. Tento postup zabezpečí, aby nedochádzalo k nesprávnemu zaradeniu dieťaťa s poruchou sluchu do konkrétnej vzdelávacej inštitúcie," vysvetľoval poslanec.